Туга за драгим (Бачванска)
Ао туго, трајеш ли за дуго!
Туга ми је, јер ту драги није,
Драгог одзва Јелачићу бане,
Одзва бане њега у катане,
Те у тузи сад проводим дане.
Драгог одзва, а ја остах сама,
Па сад мене натерује мама,
Да се удам, докле сам још млада,
У Турију за Грчића Рада.
А ја велим мојој милој мајци:
Нећу, мајко, веру погазити,
Нећу старог дику оставити:
Волем старог дике поздрављање,
Нег' Грчићев салаш и имање!

Извор  
Стеван Бошковић. 1879. Бачванске песме. Печатња Игњата Фукса: Нови Сад. стр. 34-35.

Српске лирске народне песме‎
Бачванске песме